園丁報秀野對岸芙蓉盛開
作者：張侃
朝代：宋

paragraphs: 我家分占清溪曲，溪曲新添數椽屋。
屋前花竹占清妍，更植芙蓉伴黄菊。
植時止是三寸栽，雨打雪埋地氣回。
深培淺壅那費力，想見錦繡沿溪開。
向來爲渠轉一語，欲絆秋光堅不住。
于今秋光雖勝前，花開却恨隔江浦。
畦丁知我酷愛花，風吹芳訊到官衙。
淡紅深粉足嬌態，高高下下依日斜。
人生行樂何須定，蹉見此花頭次盛。
蜂脾添蜜採偏多，蝶婢尋香屢來聘。
因報畦丁輕削根，趁時亂插不厭繁。
今年開遍明年續，要使長蒙天地恩。
主人做官在虞水，亦有芙蓉滿閒地。
看花翻憶植花時，酌酒一杯誰寄似。